“Супрацоўнік КДБ завітаў да мяне 14 сакавіка. Я яго ведаю асабіста, бо ён дапытваў мяне ў Шклове ў якасці сведкі па справе аб масавых беспарадках, — распавядае Мікалай Мяцеліца. – У краме абсталяваны невялікі стэнд з незалежнымі газетамі і інфармацыйнымі бюлетэнямі. Людзі прыходзяць і бяруць тую газету, якая іх зацікавіла. Апошнім часам выданняў паболела, бо з лютага адрадзіўся выпуск маланакладных газет “Паходня, “Рэгіён, “Магілёўскі Выбар. На пытанні супрацоўніка КДБ — адкуль у мяне з’яўляюцца газеты, чаму я іх распаўсюджваю і г. д. — я адказаў, што ўсе яны выдадзены ў адпаведнасці з Законам аб СМІ, ніякіх парушэнняў няма, а калі ён хоча даведацца, хто прывозіць да мяне газеты, то няхай лічыць, што яны з’яўляюцца ў краме з дапамогай цуда, бо гэта не яго справа. Пасля такога адказу ён узяў некалькі розных экзэмпляраў газет, сказаў, што хоча іх пачытаць, і развітаўся са мной.